Një mandat i dytë i luftës kundër mbipeshës për Zonjën e Parë
Michelle Obama e vuri në qendër të vëmendjes çështjen e obesitetit mes fëmijëve
Presidenti Barack Obama bën betimin për mandatin e dytë, me gruan e tij Michelle përkrah. Por Zonja e Parë ka qenë një figurë me meritat e veta, duke u marrë me një kërcënim të madh për shëndetin publik. Obeziteti po përhapet në shkallë globale, duke rritur përqindjen e rasteve me sëmundje zemre, kancer dhe diabet dhe në Shtetet e Bashkuara ritmi i kësaj rritjeje ka qenë më i madh se kudo. Mbrojtësit e shëndetit publik thonë se fushata e zonjës Obama kundër mbipeshës së tepërt ka rritur vëmendjen për këtë çështje. Një nga veprimet e para zyrtare të Zonjës së Parë Michelle Obama, para katër vjetësh ishte mbjellja e një kopshti me fruta dhe perime në Shtëpinë e Bardhë me ndihmën e fëmijëve të shkollave. Perimet e freskëta ishin të mira, por ajo donte që përmes tyre të përçonte një ide më të madhe. Dhe kjo është arsyeja që një ndër tre fëmijë amerikanë është mbipeshë ose obez. Kështu Zonja e Parë filloi një nismë të quajtur “Të lëvizim”, objektivi i së cilës është që brenda një brezi t’i jepet fund obezitetit mes fëmijëve. Ushqimi që shitet në shkolla ka qenë në qendër të vëmendjes për zonjën Obama. Në janar të vitit të kaluar, ajo u prit me brohoritje në shkollën fillore Parklawn pranë Uashingtonit, në një vizitë ku bëri të njohur standardet e reja për ushqimin e mensës. Për të marrë fonde qeveritare, shkollat duhet të shërbejnë ushqime që janë më të shëndetshme sesa ç’kërkohej me standardet e vjetra, thotë aktivistja e shëndetit publik Margo Wootan me Qendrën për Shkencë dhe Interes Publik. Por kjo nuk mjafton për të garantuar fëmijë më të shëndetshëm, thotë dietologu David Just, i Universitetit Cornell. Nuk është edhe aq e lehtë me fëmijët. Përveç kësaj, ushqimet e shëndetshme janë më të shtrenjta. Dhe ky është problem, thotë shefja e shërbimeve ushqimore në Parklawn, Penny McConnell. Zonja McConnell thotë se gjashtë cent më shumë që ajo merr për çdo fëmijë nga qeveria federale nuk e mbulon koston e frutave dhe perimeve që i duhet të blejë. Por zonja McConnell nuk ka ndër mend që të heqë dorë nga ushqimet e shëndetshme në shkollën Parklawn, sepse efekti është më i madh sesa thjesht orari i shkollës. Është një objektiv që Michelle Obama do ta ndjekë në mandatin e dytë: të vazhdojë përpjekjet që filloi gjatë katër viteve të para.